## Örömhír

**A 18. zsoltár válasza:** „Uram, Istenem, örök életet adó igéid vannak.”

**Evangélium (Lk 1,1-4; 4,14-21)**

Már sokan vállalkoztak arra, hogy a körünkben lejátszódott eseményeket leírják, úgy, ahogy ránk maradt azoktól, akik kezdet­től fogva szemtanúi és szolgái voltak az isteni igének. Most jónak láttam én is, hogy elejétől kezdve mindennek pontosan utána­járjak, és sorban leírjak neked mindent, tiszteletreméltó Teofil, hogy meggyőződjél róla, mennyire megbízhatók azok a tanítások, amelyekre oktattak. Abban az időben: Jézus a Lélek erejével visszatért Galileába. Híre elterjedt az egész környéken. Tanított a zsinagógákban, és mindenki elismeréssel beszélt róla. Eljutott Názáretbe is, ahol nevelkedett. Szokása szerint be­ment szombaton a zsinagógába, és olvasásra jelentkezett. Izajás próféta könyvét adták oda neki. Szétbontotta a tekercset, és éppen arra a helyre talált, ahol ez volt írva: „Az Úr Lelke van rajtam. Fölkent engem és elküldött, hogy örömhírt vigyek a szegényeknek, s hirdessem a foglyoknak a szabadulást, a vakoknak a látást, hogy szabaddá tegyem az elnyomottakat, és hirdessem: elérkezett az Úr esztendeje.” Összetekerte az Írást, átadta a szolgának, és leült. A zsinagógában minden szem rászegeződött. Ő pedig elkezdte beszédét: „Ma beteljesedett az Írás, amelyet az imént hallottatok.”

## Templomaink miserendje

**Bazilika**A belső felújítás miatt zárva.

**Szent Imre templom**  
kedden és szombaton 8.00

hétfőtől péntekig 18.00

vasárnap 7.30, 9.00, 10.30, 17.00 és 19.00   
Január 27-én a 19 órai szentmise elmarad!

**Szemináriumi templom**

hétköznap 7.00 és 9.00

szombaton 7.00, 9.00 és 17.00

vasárnap 7.00 és 9.00

**Vízivárosi templom**

csütörtökön és pénteken 7.00

szombaton 18.00

vasárnap 7.30, 9.00 (görög katolikus) és 18.00

**Hosszú temetői kápolna**vasárnap 7.30

*Az általánostól eltérő miserendet a „Hirdetések” alatt külön jelezzük.*

## 1%+1%

Kérjük a kedves híveket, és minden jószándékú embert, hogy ne feledkezzen el nyilatkozni személyi jövedelemadójának 1%+1%-áról! Kérünk mindenkit, aki fontosnak tartja az egyházak és civil szervezetek támogatását, éljen eme lehetőséggel, és ajánlja föl személyi jövedelemadójának 1%+1%-át.  
**A Magyar Katolikus Egyház technikai száma: 0011**  
Kérjük, hogy a második 1%-ot plébániánk alapítványának ajánlják fel, amiből a hittanosaink nyári táborozását kívánjuk támogatni:  
**Katolikus Oktatás és Nevelés Alapítvány  
19096531-1-07**

## Hirdetések

* Az ökumenikus imahét befejező alkalma a Szent Imre templomban január 27-én, vasárnap 18 órakor kezdődik. A lelkészek 17.45-kor az Országalmánál gyülekeznek, és az emlékmű körül különböző szándékokért imádkoznak. Az imádság után közösen vonulnak a templomba. Szeretettel várjuk a híveket 17.45-re a térre és 18 órára a templomba a közös istentiszteletre. A 19 órai szentmise elmarad a templomban.
* Szeretettel várjuk a liturgia iránt érdeklődőket felnőtt katekézisre a Vízivárosi Jézus Szíve templom hittantermébe. A kéthetente szerdánként levő összejövetel következő alkalma január 30-án 19.15-kor kezdődik.
* Február 1-én, pénteken az esti szentmisét követően a belvárosi képviselőtestület gyűlése lesz az Arany János utca 13. szám alatti klubhelyiségben.
* Február 2-án, Urunk bemutatása és Gyertyaszentelő Boldogasszony napján, 10.00 órakor a Szent Imre templomban Spányi Antal megyés püspök atya tart ünnepi szentmisét. A Megszentelt Élet világnapján a főpásztor együtt imádkozik az ünnepre meghívást kapott szerzetesekkel, szerzetesnővérekkel, a Prohászka Imaszövetség tagjaival és a plébániákon működő közösségek és a lelkiségi mozgalmak, képviselőivel. A megyés püspök vezetésével közösen adnak hálát a papok és a szerzetesek hivatásukért. Az ünnep az egész Egyház felelősségére hívja fel a figyelmet, hogy a Krisztusba vetett hitre kell hívni a kereső embereket, akik az élet különféle kérdéseire természetfeletti utakat keresnek, mert Jézuson keresztül találja meg mindenki önmagát és élete célját.  
  A Szentlélek sokféle kegyelmét befogadva, sajátos élethelyzetünkben és karizmáinkkal tudjuk építeni Isten Országát. A találkozót a szentmise után a Szent István Hitoktatási és Művelődési Házban folytatjuk előadásokkal, közös beszélgetésekkel és agapéval. A záró szentségimádásra 13 órakor kerül sor a Ciszterci templomban.
* Február 3-án, vasárnap 17 órakor a vízivárosi templomban a rózsafüzér társulat titokcserét tart.
* Jövő vasárnap a szentmisék végén Balázs-áldást adunk. Kérni fogjuk a segítőszent, Szent Balázs közbenjárását, hogy a torok és egyéb betegségektől megóvjon bennünket az Isten.
* Kérjük azokat, akiknek alapítványi szentmiséjük van, hogy a szentmisék időpontjainak egyeztetésére fáradjanak be a sekrestyébe vagy a plébániahivatalba.

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88 visnyeilaci@gmail.com

Sisa István Lénárd diakónus atya 06-30/859-64-94 sisa.istvan.lenard@gmail.com