## Örömhír

**A 67. zsoltár válasza:** „Jóságodban Istenünk, \* hajlékot készítesz a szegénynek.”

**Evangélium (Lk 14,1. 7-14)**

Az egyik szombaton Jézus betért egy vezető farizeus házába, hogy nála étkezzék. Amikor észrevette, hogy a meghívottak válogatják az első helyeket, egy példabeszédet mondott nekik. „Amikor lakomára hívnak - kezdte -, ne ülj az első helyre, mert akadhat a hivatalosak közt nálad előkelőbb is. Ha ez megérkezik, odajön, aki meghívott titeket, és felszólít: »Add át a helyedet neki.« És akkor szégyenszemre az utolsó helyet kell elfoglalnod. Ha tehát hivatalos vagy valahova, menj el, és foglald el az utolsó helyet, hogy amikor a házigazda odajön, így szóljon hozzád: »Barátom, menj följebb.« Milyen kitüntetés lesz ez számodra a többi vendég előtt! Mert mindazt, aki magát felmagasztalja, megalázzák, aki pedig magát megalázza, azt felmagasztalják.” Ekkor a házigazdához fordult: „Amikor ebédet vagy vacsorát adsz, ne hívd meg barátaidat, se testvéreidet, se rokonaidat, se gazdag szomszédaidat, mert azok is meghívnak és viszonozzák neked. Ha lakomát adsz, hívd meg a szegényeket, bénákat, sántákat, vakokat. Boldog leszel, mert ők nem tudják neked viszonozni. Te azonban az igazak feltámadásakor megkapod jutalmadat.”

## Templomaink miserendje

**Bazilika**A belső felújítás miatt 2022-ig zárva.

**Szent Imre templom**  
kedden és szombaton 8.00

hétfőtől péntekig 18.00 (Ezen a héten csütörtökön elmarad!)  
vasárnap 7.30, 9.00, 10.30, 17.00 és 19.00

**Szemináriumi templom**

hétköznap 7.00 és 9.00

szombaton 7.00, 9.00 és 18.00

vasárnap 7.00 és 9.00

**Vízivárosi templom**

csütörtökön és pénteken 7.00

szombaton 18.00

vasárnap 7.30, 9.00 (görög katolikus) és 18.00

**Hosszú temetői kápolna**vasárnap 7.30

## Önkéntes szolgálatok a közösségben

*"A lelki adományok ugyan különfélék, a Lélek azonban ugyanaz. A szolgálatok is különfélék, de az Úr ugyanaz."*

*1Korintusiaknak 12,4-5*

Korosztálytól függetlenül várjuk azok jelentkezését, akik képességükkel, karizmájukkal, szolgálatukkal szeretnék gazdagítani a belvárosi plébánia közösségét. Az alábbi szolgálatokra keresünk segítséget:

* Kiadványaink szerkesztése, nyomtatásra előkészítése. (Készség: számítógépes ismeret, kiadványszerkesztés, szépérzék…)
* Kisebb, nagyobb liturgikus ruhák (nagyrészt fehér) mosása, vasalása. (Készség: tisztaságszeretet)
* Egyes ünnepi liturgiák előtt és után a templom nyitása, zárása. (Készség: pontosság)
* Ifjúsági és gyermekprogramoknál segítség. (Készség: türelem, elfogadás.)
* A vasárnap 9 órai diákmise zenei szolgálata. (Készség: ifjúsági énekek ismerete, hangszerismeret.)

Ezen és bármilyen más szolgálatra örömmel vesszük a felajánlásokat. Jelentkezni, érdeklődni a lap alján található elérhetőségek bármelyikén lehet.

## Hirdetések

* Szeptember 1-én, vasárnap 17 órakor a vízivárosi rózsafüzér társulat titokcserét tart a Jézus Szíve templomban.
* Szeptember 4-én, szerdán 9 órától a vízivárosi templomkertet takarítjuk. Szeretettel kérjük a hívek segítségét!
* A belvárosi rózsafüzér társulat tagjai szeptember 4-én a Szent Imre templomban az esti szentmise előtt 17.30-kor a rózsafüzért imádkozzák. A szentmisét a társulat élő- és meghalt tagjaiért ajánljuk fel. A szentmise után a társulat titokcserét tart.
* Szeptember 5-én, csütörtökön 18 órakor a Ciszterci templomban lesz a város egyházköz­ségeinek közös elsőcsütörtöki eucharisztia ünnepe. Megyés püspök atya tart szentmisét a város papságával, amelyet a hívekkel végzett közös engesztelő szentségimádás követ. Kérjük a kedves híveket, jöjjenek el a közös szentmisére és szentségimádásra. Ezen az estén a Szent Imre templomban nem lesz szentmise.
* Szeptember 7-én, szombaton délelőtt lesz a „Látónap”, a Székesfehérvári Egyházmegye hitéletének megújítására szervezett éves konfe­ren­cia, amely a papság és a világi hívek együttműködését szolgálja. A találkozó délelőtt 10 órakor kezdődik koncelebrált szentmisével, majd szentmise után a Szent István Hitoktatási és Művelődési Házban folytatódik előadásokkal és fórummal. Idei év témája: Michael White-Tom Corcoran: Újraépítve című könyve alapvető gondolatainak megbeszélése.
* Szeptember 14-én és 15-én lesz a Bodajki búcsú.  
  Idén is indul gyalogos zarándokcsoport a szombati szentmisére. Indulás 11 órakor a Kertész csárda elől. További részletek a faliújságon található plakáton.  
  Bodajki búcsú programja:  
  Szombat  
  17.00 Zarándokok köszöntése  
  17.30 Keresztút a kálvárián  
  19.00 Nyitó szentmise, körmenet, szentségimádás, virrasztás  
  Vasárnap  
  6.00 Szentmise  
  8.00 Szentmise  
  10.30 Püspöki szentmise  
  15.00 Keresztút  
  17.00 Záró szentmise
* Szeptember 21-én, szombaton lesz lehetőségük az érdeklődőknek, hogy a felújítás alatt levő székesegyházat megtekintsék. Az óránként induló csoportokhoz előzetes regisztrációval lehet majd csatlakozni. A részletekről és a jelentkezés módjáról rövidesen további információkat tudunk megosztani.
* A belvárosi templomok hétfő kivételével 9 és 17 óra között liturgián kívül is nyitva vannak. Szeretettel várjuk az elcsendesedésre vágyó híveket, illetve azokat is, akik szeretnék megcsodálni templomaink műalkotásait.

Plébániahivatal címe: Székesfehérvár Arany János u. 9. Telefon (06-22) 315-114 email cím: szfvarbelvaros@gmail.com

Nyitva tartás: szerda kivételével, munkanapokon 8-től 12 óráig és 13-tól 16 óráig. Szerdán a plébánia hivatal zárva tart.   
Dózsa István plébános atya 06-30/628-16-11 dozsaistvan@gmail.com

Mitrovics Zsolt káplán atya 06-30/573-84-14 mrzsoltmitrovics@gmail.com